EXCLUSIV Daniel Oprița a spus când ar putea obține CSA Steaua drept de promovare: "Sunt ceva șanse!"
CSA Steaua a ratat calificarea în play-off-ul Ligii 2.
"Militarii" nu au drept de promovare, însă Daniel Oprița speră că acest lucru va fi rezolvat cât mai curând de către conducerea Clubului Sportiv al Armatei.
Daniel Oprița: "Sper să obținem drept de promovare chiar din următorul sezon!"
Întrebat despre ratarea play-off-ului, Daniel Oprița a explicat că acest lucru a fost cauzat și de faptul că "Militarii" nu au reușit să transfere toți jucătorii pe care i-au avut pe lista de achiziții, iar tehnicianul crede că acest lucru s-a întâmplat pentru că echipa nu a obținut încă drept de promovare.
Antrenorul roș-albaștrilor din Liga 2 a tras un semnal de alarmă cu privire la acest lucru și a declarat că cei din conducerea clubului ar trebui să ia măsuri cât mai repede pentru a se asigura că Steaua va avea posibilitatea să evolueze în primul eșalon din sezonul 2025-2026.
"E clar că neavând drept de promovare a fost și mai greu să aducem jucătorii pe care ni i-am dorit. Mulți se întreabă despre problema asta cu promovarea, care probabil va fi și în următoarele sezoane dacă nu se va rezolva. (...) Până la urmă am reușit niște transferuri bunicele, dar nu am avut realizările pe care ni le-am dorit.
Nu e un sezon ratat, pentru că și dacă reușeam să ne calificăm în play-off și să ne clasam iar pe unul dintre primele două locuri, nu mergeam nici la baraj, nici nu promovam. Era o dezamăgire, la fel ca în anii trecuți.
Până la urmă, și clubul a mai făcut niște economii, pentru că nu s-au mai plătit niște bonusuri. E clar că ne doream să fim acolo, că avem sau nu drept de promovare, toți steliștii își doresc ca echipa să joace meciuri de play-off", a spus Daniel Oprița pentru PRO TV.
"Sper ca acest lucru să se realizeze cât mai repede, chiar din următorul sezon", a mai spus Daniel Oprița, care a subliniat că ar exista "ceva șanse" ca Steaua să obțină drept de promovare în SuperLiga României.
VIDEO Declarațiile lui Daniel Oprița
Urmăriți SPORT.RO și pe Google News